# Josip Runjanin

| Josip Runjanin |
| --- |
|  |
| Biografske informacije |
| Rođenje | 8. prosinca 1821.  Vinkovci, Hrvatska (tada  Austrijsko Carstvo) |
| Smrt | 2. veljače 1878. (dob: 56)  Novi Sad, Srbija (tada  Austro-Ugarska Monarhija) |
| Počivalište | Uspensko groblje  Novi Sad, Srbija |
| Profesionalne informacije |
| Instrumenti | klavir |
| Zanimanje | oficir, kompozitor |
| Znamenita djela |
| * "Lijepa naša domovino" (himna, 1848.)
 |

**Josip Runjanin**, rođen kao **Josif Runjanin** (Vinkovci, 8. prosinca 1821. – Novi Sad, 2. veljače 1878.), hrvatski skladatelj i časnik u austrougarskoj vojsci. Najpoznatiji je po tome što je uglazbio pjesmu Antuna Mihanovića "Horvatska domovina", koja je 1891. godine proglašena hrvatskom himnom pod naslovom "Lijepa naša domovino".

## Časnička služba

Rođen je u Vinkovcima, gdje je i kršten u pravoslavnoj crkvi Silaska Svetog Duha pod imenom Josif. Školu je pohađao u Vinkovcima i Srijemskim Karlovcima, a nakon toga odlučio se za vojničko zvanje.

Godine 1847. služio je kao kadet u 10. "Banskoj" graničarskoj pješačkoj pukovniji pod zapovjedništvom pukovnika Josipa Jelačića. U siječnju 1848. godine postao je poručnikom druge, a u svibnju poručnikom prve klase te u rujnu iste godine natporučnikom. U rujnu 1849. godine unaprijeđen je u čin kapetana druge klase, a kapetan prve klase postao je u travnju 1857. godine. Deset godina nakon toga dobiva čin majora, a 1871. godine unaprijeđen je u čin potpukovnika i umirovljen. Poznato je kako je između 1848. i 1866. godine sudjelovao u četiri ratna pohoda u Italiji te da se u svojoj 43. godini oženio kćerkom umirovljenog kapetana Tome Perakovića.

Kao predstavnik Prve banske pukovnije ušao je 1865. godine u Hrvatski sabor. Nakon umirovljenja povukao se iz javnoga života i nakon toga živio je u Novome Sadu do smrti. Sahranjen je u Novome Sadu na pravoslavnom Uspenskom groblju.

## Skladanje hrvatske himne

Runjanin je glazbenu izobrazbu stekao kod vojnoga kapelnika u Glini, a svirao je i klavir. Kao carski kadet služio je u Glini, gdje je često zalazio u društvo ilirskih rodoljuba koji su održavali književne skupove i čitali radove ilirskih pisaca. Ondje je Runjanin prvi put čuo Mihanovićevu pjesmu "Horvatska domovina". Nije sasvim sigurno je li Runjanin skladao njenu melodiju, ali takvo mišljenje se uvriježilo u drugoj polovici 19. stoljeća. Točna godina nastanka nije poznata, ali se obično uzima 1848. godina.

U knjizi *Znameniti i zaslužni Hrvati* koja je izdana 1925. godine u Zagrebu na str. 232. stoji: *"...God 1840. bivši kadetom u Glini ishitrio je poznatu himnu "Lijepa naša domovina" prema melodiji Donizettieve arije "O sole piu ratto" iz 3. čina opere "Lucia di Lammermoor"..."*

Godine 1861., učitelj pjevanja i organist prvostolne crkve u Zagrebu Vatroslav Lichtenegger zapisao je napjev pjesme u obliku notnog zapisa. Čim ju je Lichtenegger zapisao i obradio za muški zbor, a glazbeno društvo duhovne mladeži u Zagrebu izdalo u svojim *Sbirkama*, pjesma je postala popularnom. Pjesma je pod nazivom "Hrvatska himna" prvi put izvedena prigodom otvorenja Hrvatsko-slavonske izložbe u Zagrebu 1891., kada nijedan od autora više nije bio živ.

## Ostali radovi

Osim hrvatske himne, Runjanin je skladao glazbu za još dvije pjesme:

* "Ljubimo te Naša Diko (Hrvati svome banu)" - pjesma spjevana u čast Josipa Jelačića.
* "Rado ide Srbin u vojnike"

## Reference

## Literatura

* *Znameniti i zaslužni Hrvati* - Hrvatski štamparski zavod d.d., Zagrebu, 1925., str. 232.